वो प्रेग्नेंट थी; बच्चा आधा बाहर-आधा अंदर फंसा था
Lucknow Shyama Prasad Mukherjee Civil Hospital Emergency Medical Officer Story ऐसे लोग भी इस इमरजेंसी वार्ड में लाए जाते हैं, जो मर चुके होते हैं। सच बताऊं कि उन्हें देखकर मैं भी कुछ मिनट हिल जाता हूं।
मेरा नाम डॉ. अनिल कुमार है। लखनऊ के श्यामा प्रसाद मुखर्जी सिविल अस्पताल में इमरजेंसी मेडिकल ऑफिसर हूं। अंदाजन 6 साल हो गए यहां पोस्टिंग हुए। इस दौरान इमरजेंसी वार्ड में मैंने जीवन के तमाम उतार-चढ़ाव देखे। जैसे- दुख, दर्द, स्वार्थ, लालच, डर, प्रेम, धोखा, गुंडागर्दी और निर्ममता।
ऐसे लोग भी इस इमरजेंसी वार्ड में लाए जाते हैं, जो मर चुके होते हैं। सच बताऊं तो उन्हें देखकर मैं भी कुछ मिनट हिल जाता हूं। खुद को उस मनोस्थिति से उबारने में कई बार समय लगता है। हमें खुद को इस बात के लिए तैयार करना पड़ता है। उस व्यक्ति के परिवार वालों को यह बताने के लिए हिम्मत जुटानी पड़ती है कि आपके रिश्तेदार को हम बचा नहीं सके।
यही तो इमरजेंसी मेडिकल ऑफिसर के जीवन की चुनौती है। दूसरे डॉक्टर ओपीडी या केबिन में एक जैसी बीमारी से जूझ रहे मरीजों को देखते हैं। हमें खांडे की धार पर बैठकर काम करना पड़ता है।
एक पल चाय पी रहे हैं, रिलेक्स हैं, दूसरे ही पल इमरजेंसी में बवाल मच गया, भीड़ जमा हो गई, हो हल्ला हो रहा है, लोग तमंचे, पिस्टल लेकर घुस आए।
ऐसी भी सिचुएशन हमारे काम में आती है जब वार्ड में एक के बाद एक तीन-चार मौत हो जाए। आप जिंदगी-मौत से जूझ रहे एक मरीज को बचाने में लगे है, तभी एक हार्ट अटैक के मरीज की मौत हो गई। इस बीच सांप काटने का केस आया, वो भी नहीं बच पाया। फिर पता लगा किसी को गोली लगी है।
लोग अक्सर मुझसे सवाल करते हैं- डॉक्टर साहब आपको इस माहौल में रहने की वजह से डिप्रेशन नहीं होता?
डिस्टर्ब होता हूं, लेकिन इसे हावी नहीं होने देता। मैं ही तनाव में चला जाऊंगा तो मरीज को कौन हौसला देगा।
मेरा अनुभव है कि इमरजेंसी मेडिकल ऑफिसर होने का मतलब है कि जज्ब करना यानी सहनशील होना।
हां, इतना जरूर है कि इन सबसे निपटकर घर के माहौल में एडजस्ट होने में थोड़ा-सा टाइम लगता है। मरीज और उनके रिश्तेदारों के बेबस चेहरे आंखों के सामने तैरते रहते हैं।
कुछ महीने पहले की बात है। मैं ड्यूटी कर रहा था। अचानक देखता हूं कि 5 साल की एक बच्ची स्ट्रेचर पकड़े मेरी तरफ आ रही है। उसके साथ एक आदमी भी था। नजदीक आने पर मैंने उस आदमी से पूछा कि स्ट्रेचर पर लेटी महिला को क्या हुआ है।
वह आदमी कहने लगा कि साहब यह दोनों रात में हमारे होटल में रुकी थीं, सुबह इस औरत की तबीयत खराब हो गई। मैं इसे अस्पताल ले आया। यह बच्ची इसकी बेटी है।
मैंने फौरन औरत की नब्ज टटोली। वह मर चुकी थी। छोटी बच्ची अपनी मरी हुई मां को कसकर पकड़े हुए थी। वो पल मुश्किल भरा था। समझ नहीं आ रहा था कि एक बच्ची को सच कैसे बताऊं, लेकिन सच बताना मेरा फर्ज था।
मैंने हिम्मत कर कहा कि यह मर चुकी हैं। मैं देखता हूं कि बच्ची पथराई आंखों से मेरी ओर देखे जा रही है। जैसे कह रही हो कि अंकल कोई चमत्कार कर दो।
मैं उस बेटी की आंख से आंख नहीं मिला पा रहा था। लग रहा था कि मैं कहां चला जाऊं, क्या कर दूं इस नन्ही जान के लिए।
बहुत गहरी सांस लेकर मैं बच्ची के पास जमीन पर बैठ गया। उसके सिर पर हाथ रखा कहा कि यह जिंदा नहीं है।
बच्ची अब भी लगातार मेरी तरफ देखे जा रही है। मैंने बच्ची को मुझसे काम सीख रहे डॉक्टर इंटर्न के पास बैठाया। उसके लिए चॉकलेट मंगवाई।
मेरी नजर पड़ी कि बच्ची के हाथ में एक मोबाइल था। मैंने उससे पूछा कि तुम इसका लॉक खोल लेती हो? उसने कहा हां। मैंने लॉक खोलने को कहा। उसने खोला तो मैंने पूछा कि इसमें से तुम्हारे पापा का नंबर कौन-सा है।
इतने में वह रोने-चिल्लाने लगी। कहने लगी कि नहीं मेरे पापा मुझे मारेंगे। उनको फोन नहीं करना है अंकल। वह मम्मी को भी मारते थे।
यह सब सुनकर मैं बच्ची के लिए बेबसी फील कर रहा था। इसके बावजूद उसके पिता से बात करना जरूरी था। पिता को जब मैंने सारी बातें फोन पर बताईं तो वो शॉक्ड हो गए।
कहने लगे कि नहीं ऐसा नहीं हो सकता। घर से तो वो ठीक-ठाक गई थी। कुछ देर बाद मैंने देखा कि वहां एक बुजुर्ग आए। बच्ची की मां को दूर खड़े होकर देखने लगे, लेकिन न तो उन्होंने मुझसे कोई बात की और न ही बच्ची से।
बच्ची ने बताया कि वह उसके नाना हैं। शायद बच्ची के पिता ने उन लोगों को फोन कर दिया होगा। बाद में पता लगा कि महिला हिंदू है, उसने एक मुस्लिम लड़के से शादी की थी।
माता-पिता ने स्वीकार नहीं किया तो वह दोनों परिवार से अलग होकर मलिहाबाद में रहते थे। शादी के बाद शायद दोनों में झगड़े शुरू हो गए होंगे।
खैर, मैंने महिला का पोस्टमॉर्टम कर शव मेडिकल कॉलेज भेज दिया। छोटी बच्ची को मैंने पुलिस चौकी को सौंप दिया। बाद में उस महिला का पति और ससुराल वाले भी अस्पताल आ गए थे।
आज भी मैं उस बच्ची की अपनी ओर ताकती आंखों को भूल नहीं पाता। उस दिन वाकई मुझे लग रहा था कि मैं कहां छिप जाऊं।
मैं जिस अस्पताल में काम करता हूं वह बर्न केस के लिए सबसे बड़ा और एकमात्र अस्पताल है। बर्न केस यानी किसी वजह से जल गए मरीजों को देखकर सबसे ज्यादा डिस्टर्ब होता हूं। ज्यादातर 80% से 99% जले हुए होते हैं। उन्हें बचाया नहीं जा सकता है। हमें भी पता होता है कि कुछ देर में इस मरीज की सांस रुक जाएगी, फिर भी अपनी टीम के साथ आखिरी दम तक कोशिश करता हूं।
सबसे ज्यादा खराब लगता है जब मरने वाली महिला हमसे जान बचाने की मिन्नतें कर रही होती है। ‘डॉक्टर साहब बचा लो, मेरे छोटे-छोटे बच्चे हैं।’
मैं जानता हूं कि वह नहीं बच पाएंगी, फिर भी झूठी दिलासा देता हूं कि आपको कुछ नहीं होगा। यही मेरा फर्ज है।
मैंने इसी वार्ड में औलाद को दुश्मन बनते हुए भी देखा है। मुझे याद है कि एक दफा मेरे पास एक जवान लड़का अपनी बूढ़ी मां को लेकर आया। मैं उस औरत का चेकअप कर रहा था तभी नजर पड़ी कि उनके अंगूठे पर नीले रंग की स्याही लगी हुई है। मैंने बूढ़ी अम्मा से पूछा तो वो बताने लगी कि अस्पताल आने से पहले बेटे को बैंक से सारे पैसे निकाल कर दिए हैं। बेटे ने कहा कि अम्मा तेरा इलाज करवाना है।
मैंने उस बूढ़ी अम्मा से कहा कि यह तो सरकारी अस्पताल है, यहां पैसे नहीं लगते हैं। मैंने यही बात बेटे के सामने दोहराई। इसके पांच मिनट के बाद मैंने देखा कि बेटा मां को वहां से लेकर जा रहा है।
मैंने टोका, ‘तुम्हारी मां की तबीयत ठीक नहीं है। इनका इलाज जरूरी है। तुम ऐसे इन्हें नहीं ले जा सकते। बूढ़ी अम्मा भी बोल रही थी कि मुझे यहां से नहीं जाना है, लेकिन बेटा नहीं माना। मां को अपने साथ ले गया। पैसे की लालच के आगे मां का इलाज भी जरूरी नहीं समझा।
जब पैदा करने वाली मां की कदर नहीं, तो हम तो डॉक्टर हैं हमारी क्यों सुनेगा।
मरीजों के रिश्तेदारों की नजर में डॉक्टर को भगवान से शैतान बनते देर नहीं लगती। कई दफा इंजेक्शन या दवा देते-देते पेशेंट की मौत हो जाती है, तो परिवार वाले या उसके साथ आई भीड़ चिल्लाने लगती है। भीड़ बढ़ने लगती है।
भीड़ का कहना होता है कि यह अभी तो ठीक था आपके इंजेक्शन देने के बाद मर गया। भीड़ हिंसक भी हो जाती है। ऐसे में पहले तो खुद को उस मनोस्थिति से निकालना होता है।
किन नजरों से कौन मेरी ओर देख रहा था, यह ऑब्जर्व करना होता है। फिर भीड़ में से एक समझदार व्यक्ति को तलाशकर समझाने की कोशिश करता हूं।
कई दफा देखते ही देखते इमरजेंसी में बवाल हो जाता है। शराब पीकर पिस्टल और तमंचा लिए लोग इमरजेंसी में आ जाते हैं। उन्हें अपने मरीज से तो कोई लेना-देना नहीं होता। वह दूसरे मरीजों से पूछने लग जाते हैं कि हां भई सब ठीक है …। और अगर किसी मरीज ने यह बोल दिया कि भाई अभी कुछ आराम नहीं आया है तो बस वह तमंचा निकालकर हमें ही हड़काने लगता है। ‘ए डॉक्टर यह क्या बोल रहा है, ठीक काहे नहीं हुआ अभी तक, क्या दवा दिए इसे।’
कुछ दिन पहले एक महिला ने अस्पताल में पुलिस बुला ली। उसका कहना था कि उसे खाने में पनीर की सब्जी चाहिए। इस बात पर 4-5 घंटे बवाल हुआ।
इमरजेंसी का डॉक्टर किसी चीज के लिए मना नहीं कर सकता है। जैसे मेरे हॉस्पिटल में डिलीवरी नहीं होती। कुछ दिन पहले की ही बात है कि एक औरत रिक्शा पर बैठकर सीधे इमरजेंसी वार्ड के अंदर तक आ गई। सभी लोग उसे रोक रहे थे। रिक्शा वाला भी नहीं माना।
जब नजदीक गया तो उस औरत को देखकर मेरी जान सूख गई। उस प्रेग्नेंट महिला का आधा बच्चा बाहर लटक रहा था और आधा अंदर था। मैंने उसे एडमिट किया। नर्सों की मदद ली। गायनेकोलॉजिस्ट मैडम को फोन कर बुलाया। नॉर्मल डिलीवरी से उसका बच्चा पैदा हुआ। उस दिन सारे इमरजेंसी वॉर्ड ने खुशी मनाई कि पहली दफा यहां किसी बच्चे को डिलीवर किया गया है।
कोविड में मैंने स्वार्थी दुनिया भी देखी है। मैं खुद जिस बिल्डिंग में रहता था वहां लोग मुझे देखकर भाग जाते थे। मैं जिस लिफ्ट से आता-जाता था उससे लोगों ने आना-जाना छोड़ दिया था।
लोगों को लगता था कि डॉक्टर साहब को देख लेने से, नमस्ते कहने से भी कोविड हो जाएगा।
यहां तक कि वॉर्ड में लोगों की नब्ज देखने जाता था तो वह लोग डरते थे। सोचिए हम ही जान बचाने वाले थे और लोग हम से ही डरते थे।
आज मुझे यह सब सोचकर भी हंसी आती है, लेकिन वो लोग अब मेरे मन से उतर गए हैं।
उस वक्त मेरा 9 महीने का छोटा बच्चा था। पूरे कोविड उससे दूर रहा। अस्पताल से ड्राइंग रूम में जाता था, वहीं से अस्पताल आ जाता था। कोविड पॉजिटिव भी हो गया था।
हम कोई जानवर या मशीन थोड़े हैं, कई दफा घर में पत्नी और बच्चे कहीं बाहर जाकर डिनर करने का इंतजार कर रहे होते हैं, कभी किसी पार्टी में जाना होता है या किसी का जन्मदिन होता है, लेकिन बीमार, सीरियस या मर रहे मरीज को छोड़कर नहीं जा सकते।
कई बार देर से पार्टी में पहुंच भी जाते हैं तो दिमाग में वही फिल्म चल रही होती है। वहां से भी कई दफा फोन करके पूछते रहते हैं कि अब वह मरीज कैसा है।
मुझे अपने काम से कोई शिकायत नहीं है। मैं एक डॉक्टर हूं और फर्ज को पूरा कर रहा हूं। लोग हमें कठोर मानते हैं, लेकिन हम भी इंसान है जज्बात बाहर आ ही जाते हैं।
अनिल कुमार ने ये सारी बातें भास्कर रिपोर्टर मनीषा भल्ला से शेयर की है…